CELEX: 32012D0818
Language: lt
Date: 1355875200000
Title: 2012/818/ES, Euratomas: 2012 m. gruodžio 19 d. Komisijos įgyvendinimo sprendimas, kuriuo Danijai leidžiama naudoti tam tikrus apytikrius apskaičiavimus PVM nuosavų išteklių bazei apskaičiuoti (pranešta dokumentu Nr. C(2012) 9551)

21.12.2012   
            
            
               LT
            
            
               Europos Sąjungos oficialusis leidinys
            
            
               L 352/61
            
         KOMISIJOS ĮGYVENDINIMO SPRENDIMAS
   2012 m. gruodžio 19 d.
   kuriuo Danijai leidžiama naudoti tam tikrus apytikrius apskaičiavimus PVM nuosavų išteklių bazei apskaičiuoti
   (pranešta dokumentu Nr. C(2012) 9551)
   (Tekstas autentiškas tik danų kalba)
   (2012/818/ES, Euratomas)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
   kadangi:
   
               (1)
            
            
               pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 370 straipsnį valstybės narės, kurios 1978 m. sausio 1 d. apmokestino X priedo A dalyje išvardintus sandorius, tuos sandorius gali ir toliau apmokestinti; į šiuos sandorius būtina atsižvelgti nustatant PVM išteklių bazę;
            
         
               (2)
            
            
               pagal Direktyvos 2006/112/EB 371 straipsnį valstybės narės, kurios 1978 m. sausio 1 d. neapmokestino X priedo B dalyje išvardintų sandorių, tų sandorių gali ir toliau neapmokestinti laikydamosi tą dieną atitinkamoje valstybėje narėje taikytų sąlygų; į šiuos sandorius būtina atsižvelgti nustatant PVM išteklių bazę;
            
         
               (3)
            
            
               Danija paprašė Komisijos leisti naudoti tam tikrus apytikrius apskaičiavimus PVM nuosavų išteklių bazei apskaičiuoti, nes ji negali tiksliai apskaičiuoti Direktyvos 2006/112/EB X priedo A dalies 2 punkte ir B dalies 10 punkte nurodytų sandorių PVM nuosavų išteklių bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Danijos bendrai PVM nuosavų išteklių bazei. Danija gali atlikti apskaičiavimą naudodama apytikrius šių kategorijų sandorių apskaičiavimus. Todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Danijai turėtų būti leista apskaičiuoti PVM nuosavų išteklių bazę naudojant apytikrius apskaičiavimus;
            
         
               (4)
            
            
               siekiant skaidrumo ir teisinio tikrumo, tikslinga nustatyti leidimo taikymo trukmę;
            
         
               (5)
            
            
               šiame sprendime numatytos priemonės atitinka Nuosavų išteklių patariamojo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Siekiant apskaičiuoti PVM nuosavų išteklių bazę nuo 2012 m. sausio 1 d., Danijai leidžiama naudoti apytikrius apskaičiavimus šių kategorijų sandoriams, nurodytiems Direktyvos 2006/112/EB X priede:
   
               1)
            
            
               viešųjų radijo ir televizijos įstaigų veikla, išskyrus komercinio pobūdžio veiklą (A dalies 2 punktas);
            
         
               2)
            
            
               keleivių vežimas (B dalies 10 punktas).
            
         2 straipsnis
   Šis sprendimas taikomas nuo 2012 m. sausio 1 d. iki 2016 m. gruodžio 31 d.
   3 straipsnis
   Šis sprendimas skirtas Danijos Karalystei.
   
      Priimta Briuselyje 2012 m. gruodžio 19 d.
      
         
            Komisijos vardu
         
         Janusz LEWANDOWSKI
         
            Komisijos narys
         
      
   
   
      (1)  OL L 155, 1989 6 7, p. 9.
   
      (2)  OL L 347, 2006 12 11, p. 1.